[{"text_idx": "#000002", "text": "La historio de Esperanto c\u0302e UN kaj g\u0302ia instanco Unesko komencig\u0302is preskau\u0306 samtempe kun la fondig\u0302o de tiuj organizoj. Jam en 1947 Universala Esperanto-Asocio deklaris, ke la homaj rajtoj estas esenca kondic\u0302o por la laboro de la Asocio, kaj tion enskribis en sian statuton. En 1950 g\u0302i prezentis petskribon al UN koncerne la utiligon de Esperanto, kaj tio, per iom nerekta vojo, kondukis al rezolucio favora al Esperanto fare de la G\u0302enerala Konferenco de Unesko en 1954 kaj al starigo de konsultaj rilatoj inter UEA kaj Unesko. Sekvis ekesto de similaj rilatoj inter UEA kaj UN. De tiam g\u0302is hodiau\u0306 la kunlaboro dau\u0306ras \u2013 tra preskau\u0306 70 jaroj."}, {"text_idx": "#000003", "text": "La formoj de kunlaboro variis tra la jaroj. UEA partoprenis kunvenojn de UN kaj Unesko pri temoj de komuna intereso, subtenis rezoluciojn, ricevis subvenciojn por aperigi librojn pri temoj UN-rilataj, bonvenigis funkciulojn de UN kaj Unesko en siajn kongresojn, kaj intertraktis kun funkciuloj. G\u0302i ankau\u0306 utiligis la strukturojn de UN kaj Unesko por starigi kontaktojn kaj kunlaboron kun aliaj neregistaraj organizoj."}, {"text_idx": "#000004", "text": "Ne eblas c\u0302i tie doni kompletan bildon pri la multflanka laboro. El la historio eble sufic\u0302as mencii la faman Unesko-rezolucion de Montevideo de 1954, la petskribon prezentitan al UN en 1966, la vizitojn de la G\u0302enerala Direktoro de Unesko al la Universala Kongreso de 1977 kaj de la Asista G\u0302enerala Sekretario de UN al la UK de 1979, la rezolucion de Unesko en Sofio en 1985 \u2013 au\u0306, pli lastatempe, publikigon en 2020, kiel komunan projekton de Unesko kaj UEA, de volumo pri la historio de Unesko, kaj (ec\u0302 pli signife) regulan aperigon, en kunlaboro kun la C\u0302ina Esperanto-Ligo, de la Unesko-Kuriero en Esperanto."}]